|  |  |
| --- | --- |
| Kære transportminister Benny Engelbrecht | **Sagsnr.:** 15/20134  **Dok.nr.:** 138541/19  **Trafik Park og Havne**  25-07-2019 |

# Manglende cykelstier langs statsvejene i Vordingborg Kommune

Vordingborg Kommune er en kommune med rigtig mange cykelturister takket være de nationale og internationale cykelruter i kommunen. I de senere år har vi anlagt 7 km cykelsti på Østmøn, 2 km cykelbane på Bogødæmningen samt 9 km ”2 minus 1 vej” ved Præstø. Tiltag, som alle er sket på de nationale og internationale cykelruter.

Vejdirektoratet har etableret cykelsti fra Dronning Alexandrines Bro til De Hvide Sten ved Vigenvej i 2012. Det er en strækning på 3 km, hvilket kommunen er utrolig glad for. Cykelstier øger sikkerheden for de bløde trafikanter.

Rute 59 er statsvej, hvor der kører rigtig meget trafik, som er forbindelsesvejen fra Sjælland til Stege på Møn. Modulvogntog, som kører på strækningen gør det utrygt og farligt for cyklister, de risikerer at blive suget ind mod lastbiler, når vejen er så smal som den er. Vi har ved tre tidligere henvendelser til Vejdirektoratet fået det svar, at man ikke anser modulvogntog som en større risiko for uheld. Men det er et langt køretøj, som er længe om at overhale cyklisten, hvilket skaber høj utryghed. Cyklisten skal ikke ryste meget på hånden eller hjulet, for at rammes af køretøjet.

Behovet for cykelsti er størst på Kostervej på strækningen fra De Hvide Sten ved Vigenvej til Lendemarke. Strækningen er på 4,5 km med en hastighed er 80 km/t. Vejen er smal med smalle rabatter så cyklisterne ikke kan trække væk, når lastvogne kommer tæt på. Der er cykelsti i begge ender, så derfor vil det give en kæmpe gevinst med en ny strækning af cykelsti netop her.

Den anden strækning er fra Langebæk til Gl. Kalvehave, 3 km, som vil forbinde 2 cykelstistrækninger. Landevejen er til 80 km/t og megen trafik.

Vordingborg Kommune har tidligere henvendt sig til Vejdirektoratet i 2015, 2016 og 2018. Ved sidste henvendelse var svaret, at der var afsat en statslig pulje til projekter på statens veje, hvor kommunerne skulle finansiere 40% af udgiften til projektet. Det er ikke holdbart, da kommunerne selv har store udgifter på egne veje til at sikre sikkerheden for de bløde trafikanter. Vordingborg Kommune er en lille landkommune med 47.000 indbyggere, men næsten 1000 km veje, der gør det meget vanskeligt at medfinanciere trafiksikkerheden på statens veje.

Jeg håber, at ministeren prioriterer strækningen på Kostervej, der vil skabe høj trafiksikkerhed for de bløde trafikanter, stor glæde for alle trafikanter på strækningen samt signalere en fin holdning til blød trafik.

Venlig hilsen

|  |  |
| --- | --- |
| Mikael Smed  Borgmester |  |